قسیم الحق گیاوی

قسیم الحق گیاوی (1942ء – 1982ء) ایک بھارتی حافظ، قاری، نثر نگار، مصنف اور مختلف اصنافِ سخن سے تعلق رکھنے والے شاعر تھے۔

تعلیمی و تدریسی زندگی 
قسیم 1360ھ بہ مطابق 1942ء کو شہر گیا میں اپنے نانا سید خیر الدین گیاوی کے یہاں پیدا ہوئے۔ ان کے والد سید نسیم الحق گیاوی ایک طبیب تھے اور آبائی وطن سورج گڑھ، ضلع مونگیر تھا، تاریخی نام "سید محمد اقبال غنی" تھا، جس سے تاریخ ولادت 1360ھ نکلتی ہے۔ ابتدائی تعلیم اپنے نانا سید خیر الدین گیاوی کے پاس ہی گیا میں حاصل کی اور نو سال کی عمر میں چھ ماہ کی قلیل مدت میں حفظ قرآن کی دولت سے مالا مال ہوگئے تھے۔ ابتدائی فارسی و عربی کی چند کتابیں پڑھی تھیں کہ آبائی وطن سورج گڑھ منتقل ہوگئے اور وہاں سید محمد یوشع حسینی کی بدولت انگریزی تعلیم شروع ہوئی، پھر ہائی اسکول تک پہنچ کر علالت کی وجہ سے تعلیمی سلسلہ منقطع ہوگیا۔ پھر مدرسہ قاسمیہ اسلامیہ گیا آگئے اور اپنے بڑے ماموں قاری فخر الدین گیاوی کے زیر سر پرستی از سر نو مذہبی تعلیم شروع کی، دورِ قرآن، مشقِ قراءت، اور پھر عربی تعلیم کی طرف متوجہ ہوئے؛ مگر اس کی تکمیل نہ ہو سکی۔ 1376ھ میں مدرسہ قاسمیہ اسلامیہ گیا میں بحیثیت محرر تقرر ہوگیا، دو سال کے بعد پھر تعلیمی شوق پیدا ہوا تو دار العلوم دیوبند پہنچ کر حفظ الرحمن پرتاب گڑھی اور عتیق احمد دیوبندی جیسے قراء سے قراءت حفص پڑھ کر گیا واپس آئے اور دوبارہ مدرسہ قاسمیہ میں بحیثیت مدرسِ شعبۂ تجوید و قراءت و ناظمِ کتب خانہ تقرر عمل میں آیا۔ مدرسہ قاسمیہ کے علاوہ مدرسہ تعلیم القرآن رانی گنج اور مدرسہ محمودیہ شیرگھاٹی میں بھی تدریسی خدمات انجام دیں۔

شاعری و نثر نگاری 
قسیم نے بچپن ہی سے شاعری شروع کر دی تھی، بسمل سنسہاروی و قمر مرادآبادی ان کے اساتذۂ سخن تھے، انھوں نے شاعری کے تقریباً سبھی اصناف میں طبع آزمائی کی؛ مگر غزل گوئی ان کا بنیادی میدان رہا۔ نیز وہ ایک نعت گو شاعر بھی تھے، ”جام عرفاں“ کے نام سے ان کا نعتیہ مجموعۂ کلام شائع ہوا تھا۔ نثر نگاری بھی ان کا خاص میدان رہا، ”قسیم سورج گڑھوی“ کے نام سے بھی مزاحیہ و طنزیہ مضامین لکھتے رہے تھے۔ ان کی لکھی کہانیاں ”کھلونا“ دہلی اور ”پھلواری“ دہلی میں شائع ہوا کرتی تھیں، اسی طرح افسانے اور دینی مضامین بھی لکھتے تھے۔ حقانی القاسمی نے انھیں ان فضلائے دار العلوم دیوبند کے زمرے میں رکھا ہے، جنھوں نے تخلیق اور شاعری کو نئی جہت اور نئے رنگ سے آراستہ کیا۔

تبصرے 
1970ء میں کلیم عاجز قسیم کی روشن مستقبل کی طرف کچھ یوں غمازی کرتے ہیں:

1975ء میں قسیم کے اسلوبِ شعری پر پیش لفظ رقم کرتے ہوئے کرامت علی کرامت رقم طراز ہیں:

1978ء میں سید شاہ عطاء الرحمن عطا کاکوی؛ قسیم کی اس مختصر ترقیاتی زندگی کو یوں بیان کرتے ہیں:

سید فرد الحسن فرد؛ کم وقت میں قسیم کی مقبولت اور کم عمری میں ہی ان کے دنیا سے چلے جانے کے بارے میں یوں لکھتے ہیں:
”قسیم الحق گیاوی کو بحیثیت شاعر بھی مقبولیت حاصل رہی اور یہ مقبولیت انھوں نے بہت کم عمری میں حاصل کی۔ اگر وہ زندہ ہوتے تو یقیناً اس میں اضافہ ہوتا کہ وہ فعال اور سرگرم تھے اور انھیں ہر دل عزیزی حاصل تھی؛ لیکن صرف چالیس برس کی عمر میں ٹرین پر سوار ہوتے ہوئے پیر پھسل گیا اور وہ ٹرین کی زد میں آ گئے۔“

قلمی خدمات 
قسیم کے چالیس سالہ مختصر زندگی میں ایک نثری مجموعہ اور پانچ شعری مجموعے شائع ہوئے، جو درج ذیل ہیں:
 جامِ عرفاں (نعتیہ مجموعۂ کلام)
 نقشِ اول (1967ء)
 نقشِ ثانی (1970ء)
 نقش و نغمہ (1975ء)
 نقشِ نامعتبر (1978ء)
 بیچارگانِ گیا (نثری مجموعہ)
 نذرِ عقیدت (فخر گیاوی کے شعری مجموعہ کی ترتیب)
 درس حیات (فخر گیاوی کی تصنیف کی ترتیب)
 نور ایماں (فخر گیاوی کے شعری مجموعہ کی ترتیب)

وفات 
قسیم 9 یا 11 ستمبر 1982ء کو محض عمر کے چالیسویں پڑاؤ پر پہنچ کر ٹرین سے پاؤں پھنسلنے کی وجہ سے حادثہ کا شکار ہو کر راہی ملک بقا ہوئے اور شہر گیا کے کریم گنج قبرستان میں سپرد خاک کیے گئے۔

حوالہ جات 

1942ء کی پیدائشیں
1982ء کی وفیات
بہار کی ادبی شخصیات
بہار (بھارت) کے شعرا
بہاری شخصیات
بہار (بھارت) کی شخصیات
ضلع گیا کی شخصیات
گیا، بھارت کی شخصیات